Westminster Abbey

**Gereja Berkolej St Peter di Westminster** (), sering dirujukkan secara masyhur dan tidak rasmi sebagai **Gereja Westminster** (), ialah sebuah biara dan gereja Anglikan yang terletak di Bandar Westminster, London, England. Sejak tahun 1066, ia telah menjadi lokasi upacara pertabalan 40 raja dan ratu Inggeris serta British, dan tempat pengebumian untuk 18 raja dan ratu Inggeris, Scotland, dan British. Sekurang-kurangnya 16 perkahwinan diraja telah diadakan di gereja ini sejak tahun 1100. Ia pernah memegang status katedral buat sebentar, dari tahun 1546–1556 M, dan merupakan sebuah Pengecualian Diraja atau , iaitu di bawah kuasa raja dan bukannya uskup.

Walaupun asal-usul gereja ini tidak jelas, sebuah biara yang menempatkan rahib mazhab Santa Benedict telah wujud di tapak ini pada pertengahan abad ke-10. Bangunan besar pertama gereja ini dibina pada tahun 1040-an atas perintah Raja Edward Si Pengaku, yang dimakamkan di dalamnya. Pembinaan gereja yang ada sekarang bermula pada tahun 1245 atas arahan Henry III. Biara ini dibubarkan pada tahun 1559 dan gereja tersebut diisytiharkan sebagai Pengecualian Diraja—gereja Gereja England yang menjawab terus kepada raja—oleh Elizabeth I. Westminster Abbey, Istana Westminster, dan Gereja St Margaret diisytiharkan sebagai Tapak Warisan Dunia UNESCO pada tahun 1987 kerana kepentingan sejarah dan simboliknya.

Seni bina Goth gereja ini kebanyakannya diilhamkan oleh gaya Perancis dan Inggeris abad ke-13, namun beberapa bahagian gereja mempamerkan gaya Romanesque yang lebih awal atau gaya Baroque dan moden yang lebih kemudian. Capel Henry VII di hujung timur gereja merupakan contoh tipikal seni bina Renjangan Goth; ahli sejarah kepurbaan John Leland menggelarkannya satu *orbis miraculum* ("keajaiban dunia").

Biara ini menjadi tempat pengebumian lebih daripada 3,300 orang, termasuk tokoh-tokoh penting dalam sejarah Britain seperti raja, perdana menteri, penyair diraja, pelakon, pemuzik, saintis, pemimpin tentera, dan seorang Pahlawan Tidak Dikenali dari Perang Dunia Pertama. Disebabkan kemasyhuran tokoh-tokoh yang dikebumikan di sini, seniman William Morris menyifatkan gereja ini sebagai "Valhalla Kebangsaan."

## Sejarah
Ahli sejarah bersetuju bahawa terdapat sebuah biara yang ditahbiskan untuk Saint Peter di tapaknya sebelum abad ke-11, tetapi asal usul khususnya tidak begitu jelas. Satu legenda mengatakan bahawa ia diasaskan oleh raja Saxon Sæberht dari Essex, dan satu lagi mengatakan bahawa pengasasnya ialah raja British fiksyen dari abad ke-2 Lucius. Satu tradisi mendakwa bahawa seorang nelayan muda di Sungai Thames ternampak kelibat Saint Peter berhampiran tapak itu. Kisah ini telah dipetik sebagai asal usul salmon yang dibekalkan oleh nelayan Thames kepada biara ini, adat yang masih diikuti setiap tahun oleh Worshipful Company of Fishmongers.

Biara ini umumnya berasal dari tahun 959, apabila Dunstan dan Raja Edgar menempatkan satu komuniti biarawan mazhab Santa Benedict. Pada masa itu, lokasinya adalah di atas sebuah pulau di Thames yang dipanggil Pulau Thorney. Bangunan ini sudah tidak wujud tetapi ahli arkeologi telah menemui beberapa tembikar dan dasar binaannya dari zaman ini di tapak biara.

### Biara Edward Si Pengaku
Antara 1042 dan 1052, Edward Si Pengaku mula membina semula Biara Saint Peter untuk menyediakan gereja dengan tapak pengebumian diraja. Ia dibina dengan gaya Romanesque dan merupakan gereja pertama di England yang dibina mengikut pelan lantai berbentuk salib. Tukang batu utama untuk projek ini ialah Leofsi Duddason, dengan Godwin dan Wendelburh Gretsyd (bermaksud "dompet gemuk") sebagai penaung, dan Teinfrith sebagai "churchwright", mungkin maksudnya seseorang yang bertukang kayu dan bumbung. Biaya daripada Edward menyokong komuniti yang berkembang daripada dua belas orang biarawan semasa zaman Dunstan, kepada seramai 80 orang. Bangunan itu siap sekitar tahun 1060 dan ditahbiskan pada 28 Disember 1065, kira-kira seminggu sebelum kemangkatan Edward pada 5 Januari 1066. Seminggu kemudian, baginda dimakamkan di dalam gereja itu; sembilan tahun kemudian, isteri baginda Edith dikebumikan di sisinya. Waris baginda, Harold Godwinson, mungkin dimahkotakan di sini, tetapi pertabalan pertama yang didokumentasikan ialah William Sang Penakluk pada akhir tahun itu.
Satu-satunya gambaran biara Edward yang masih ada ialah di Dewangga Bayeux. Dasarnya masih wujud di bawah gereja masa kini, dan di atas tanah, beberapa bahagian bawah asrama rahib tinggal di kebuk bawah tanah, termasuk pintu yang dikatakan berasal dari biara Anglo-Saxon sebelumnya. Ia kecil sedikit daripada gereja kini, dengan satu menara di tengah-tengah.

Pada tahun 1103, tiga puluh tujuh tahun selepas mangkat, makam Edward dibuka semula oleh abas atau ketua biara bernama Gilbert Crispin dan Henry I, yang mendapati jenazah baginda masih dalam keadaan sempurna. Ini dianggap sebagai bukti kesucian baginda, dan baginda dikanonkan pada tahun 1161. Dua tahun kemudian, baginda dipindahkan ke sebuah keramat baru, di mana cincinnya ditanggalkan dan diletakkan dalam koleksi biara.

Biara ini menjadi semakin dikaitkan dengan golongan diraja dari lewat abad ke-12, apabila raja-raja bertapak di Istana Westminster yang berdekatan sebagai pusat pemerintahan. Pada tahun 1222, biara itu secara rasmi diberikan pengecualian daripada bidang kuasa Uskup London, jadi ia hanya menjawab kepada ketua Gereja itu sahaja. Pada ketika itu, biara itu memiliki tanah yang luas di sekelilingnya, dari Jalan Oxford zaman moden hingga ke Thames, serta seluruh kariah di Bandar London, seperti St Alban, Jalan Wood dan St Magnus the Martyr, serta beberapa buah dermaga.

Di luar London, biara itu memiliki estet-estet di tenggara England, termasuk di Middlesex, Hertfordshire, Essex, Oxfordshire dan Gloucestershire. Abas juga merupakan Penguasa Rumah Agam atau  di Westminster, sementara sebuah pekan dengan dua hingga tiga ribu orang bertambah di sekitar biara. Sebagai pengguna dan majikan pada skala yang besar, biara itu membantu memacu ekonomi pekan, dan hubungan dengan pekan kekal mesra tetapi tiada piagam pemberian hak milik dikeluarkan semasa Zaman Pertengahan.

### Pembinaan semula Henry III
Westminster Abbey terus digunakan sebagai tempat pertabalan tetapi selepas Edward Si Pengaku, tiada raja dikebumikan lagi di sana sehinggalah Henry III mula membinanya semula dalam gaya Goth. Henry III ingin membinanya sebagai keramat kepada Edward, untuk menandingi gereja-gereja hebat Perancis seperti Katedral Rheims dan Sainte-Chapelle, serta sebagai tempat pengebumian dirinya dan keluarga. Pembinaan bermula pada 6Julai 1245 di bawah mahaguru tukang batu Henry, Henry dari Reynes. Peringkat bangunan pertama termasuk seluruh hujung timur, sayap-sayap, dan petak mengunjur paling timur ruang ibu. Capel Santa Perawan, dibina sekitar 1220 di hujung paling timur, digabungkan ke dalam mihrab bangunan baharu itu.

Bangunan baharu itu termasuk keramat dan capel mewah kepada Edward Si Pengaku, yang mana hanya dasarnya masih wujud. Keramat emas dengan patung permatanya tidak wujud lagi. 4,000 mark (lebih kurang £5,800) untuk kerja ini datang daripada harta pusaka David dari Oxford, suami kepada Licoricia dari Winchester, dan £2,500 lagi datang daripada sumbangan paksa daripada Licoricia sendiri, setakat ini merupakan derma tunggal terbesar pada masa itu.

Sekitar 1253, Henry dari Reynes digantikan oleh John dari Gloucester, yang digantikan oleh Robert dari Beverley sekitar tahun 1260. Semasa musim panas, terdapat sehingga 400 orang pekerja di tapak pada satu-satu masa, termasuk pemotong batu, tukang marmar, peletak batu, tukan kayu, pengecat dan pembantu-pembantu mereka, penggilap marmar, tukang besi, tukang kaca, tukang paip dan buruh umum. Dari 1257, Henry III mengadakan perhimpunan wakil tempatan di rumah persidangan Westminster Abbey; perhimpunan ini ialah pendahulu kepada Dewan Rakyat. Henry III juga menugaskan turapan Cosmati di hadapan Mazbah Tinggi. Kerja selanjutnya menghasilkan lima petak mengunjur tambahan untuk mihrab, membawakannya ke satu ruang di sebelah barat koir. Di sini, pembinaan berhenti kira-kira pada tahun 1269. Menjelang 1261, Henry telah membelanjakan £29,345 19s 8d untuk biara itu, dan jumlah akhir mungkin hampir cecah £50,000. Upacara pentahbisan diadakan pada 13 Oktober 1269, dengan jenazah Edward Si Pengaku dipindahkan ke lokasinyasekarang di keramat di belakang mazbah utama. Selepas kemangkatan Henry dan pengebumiannya di biara pada tahun 1272, pembinaan tidak disambung semula dan mihrab Romanesque lama Edward Si Pengaku kekal tercantum pada bangunan baru selama lebih satu abad.

Pada tahun 1296, Edward I menawan batu pertabalan Scotland, Batu Scone. Baginda menugaskan Kerusi Pertabalan dibuat untuk menyimpannya, yang diamanahkan kepada abas di Westminster Abbey. Pada tahun 1303, makam kecil di dewan persidangan dipecah masuk dan banyak harta raja dicuri. Pencuri itu dipercayai pasti telah dibantu oleh ahli biarawan, lima puluh daripadanya kemudiannya dipenjarakan di Menara London.

## Orang

### Dekan dan Persidangan
Westminster Abbey ditadbir oleh Dekan dan Persidangan Westminster, seperti yang ditubuhkan oleh ditetapkan melalui piagam diraja Ratu Elizabeth I pada 1560, yang mengiktirafnya sebagai Gereja Berkolej St Peter Westminster dan sebuah Pengecualian Diraja di bawah bidang kuasa peribadi Raja. Pada tahun 2019, David Hoyle dilantik sebagai Dekan Westminster. Ahli-ahli Persidangan terdiri daripada Dekan dan empat Kanon pemastautin, dibantu oleh Penerima Jeneral () dan Setiausaha Persidangan (). Salah seorang Kanon juga ialah Rektor St Margaret’s Church Westminster Abbey (yang kini juga memegang jawatan Paderi bagi Pengerusi Dewan Rakyat) di bangunan sebelah. Selain daripada Dekan dan Kanon, ada dua kanon muda sepenuh waktu, seorang presentor dan yang lagi satu suksentor.

Jawatan Vikar Paderi telah dicipta pada 1970-an untuk membantu Kanon muda. Bersama dengan Paderi and Penerima Jeneral dan Setiausaha Persidangan pelbagai Pegawai Umat Awam membentuk Kolej, termasuk Pemain Organ dan Ketua Penyanyi Koir Gereja, Pendaftar, Juruaudit, Setiausaha Guaman, Juruukur Fabrik, Guru Besar Sekolah Koir, Penyimpan Munimen dan Setiausaha Kerja, serta 12 Vikar Umat Awam dan 10 penyanyi koir dan Penyelenggara Besar dan Bentara Besar. Ada juga empat puluh Cendekiawan Ratu yang merupakan murid di Sekolah Westminster (sekolah ini memiliki Badan Pentadbirannya sendiri). Mereka yang paling terlibat dengan hal liturgi dan istiadat adalah dua Kanon Muda dan Pemain Organ dan Ketua Penyanyi Koir Gereja.

### '''Pengutip Sedekah Raja'''
Enam pengutip sedekah (*King's* atau *Queen's almsmen/women*) disokong oleh biara ini. Mereka dilantik melalui waran diraja atas cadangan dekan dan Setiausaha Dalam Negeri, menghadiri sembahyang pagi Matins dan petang Evensong pada hari Ahad, serta melaksanakan tugas yang diminta dengan elaun kecil. Semasa bertugas, mereka memakai jubah merah khas dengan lencana mawar bermahkota di bahu kiri.

Sebuah rumah amal diasaskan berhampiran biara oleh Henry VII pada tahun 1502, dan pada asalnya menempatkan dua belas lelaki dan tiga wanita pengutip sedekah, yang merupakan pegawai mahkamah kecil yang bersara kerana usia atau kecacatan. Mereka perlu berusia lebih 50 tahun, bujang, mempunyai reputasi baik, celik huruf, mampu menjaga diri sendiri, dan berpendapatan kurang daripada £4 setahun. Bangunan ini terselamat daripada Pembubaran Biara 1536 – 1541, tetapi dirobohkan untuk pelebaran jalan pada tahun 1779. Dari akhir abad ke-18 hingga akhir abad ke-20, pengutip sedekah biasanya terdiri daripada tentera dan pelaut tua; hari ini, mereka kebanyakannya merupakan bekas pekerja biara.

### Sekolah
Sekolah Westminster terletak di dalam biara. Pengajaran bermula sejak abad ke-14 oleh para rahib biara; sekolah ini menganggap Elizabeth I sebagai pengasasnya, yang membubarkan biara buat kali terakhir dan memperuntukkan penubuhan sekolah, dekan, kanon, pembantu klerus, dan pegawai umat awam. Pelajar sekolah ini dahulu sangat nakal; pelajar Westminster pernah menconteng Kerusi Pertabalan, mengganggu sembahyang berjemaah, dan sekali mencetuskan pergaduhan tumbuk-bertumbuk semasa pentahbisan empat uskup di serambi gereja. Salah seorang pelajar mengukir pada Kerusi Pertabalan bahawa dia pernah tidur di situ semalaman, menjadikannya mungkin penghuni paling lama kerusi tersebut. Sekolah Westminster bebas daripada Dekan dan Persidangan biara pada tahun 1868 tetapi kedua-dua institusi ini terus berhubung rapat. Sekolah Koir Westminster Abbey, juga terletak di kawasan biara, mendidik budak-budak koir yang menyanyi untuk ibadat di biara.

### Golongan Darjah Bath

Yang Amat Berhormat Golongan Darjah Bath atau *The Most Honourable Order of the Bath* ialah golongan kesateria British yang berpusat secara rohani di Capel Henry VII gereja ini. Golongan ini diasaskan oleh George I pada tahun 1725, tidak lagi popular selepas 1812, dan dihidupkan semula oleh George V pada tahun 1913. Namanya berasal daripada upacara zaman pertengahan untuk melantik seorang kesateria, yang melibatkan mandi sebagai simbol penyucian. Ahli-ahli diberi tempat duduk dengan sepanduk, gencana dan plak tempat duduk semasa upacara pelantikan di gereja ini setiap empat tahun. Disebabkan bilangan ahli melebihi tempat duduk, sesetengah ahli menunggu bertahun-tahun sebelum pelantikan mereka dirasmikan. Darjah Bath ialah golongan kesateria British keempat tertua selepas golongan Darjah Garter, Darjah Thistle, dan Darjah St Patrick (yang kini tidak aktif).

## Galeri

Fail:Westminster Abbey London 900px.jpg|Gerbang Besar Barat dan menara, seperti yang dilihat dari Jalan Tothill
Fail:Westminsterabbeyfromeye.jpg|Pemandangan dari London Eye yang berdekatan ke Timur Laut
Fail:Westminster abbey night.jpg|Pada waktu malam, dari Dean's Yard ke Selatan; lampuan menyerlahkan banir berjangkang gereja
Fail:Westminster.abbey.northentrance.arp.500pix.jpg|Pintu masuk Utara
Fail:Westminster Abbey C20th martyrs.jpg|Empat daripada sepuluh martir Kristian yang digambarkan dalam patung di atas Pintu Besar Barat
Fail:Commemoration of Handel 1784.JPG|Peringatan Handel pada tahun 1784
Fail:Westminster.abbey.tombofhenry.london.arp.jpg|Makam Henry III dari England di dalam Abbey


## Nota

## Rujukan

* Bradley, S. and Pevsner, N. (2003) *The Buildings of England - London 6: Westminster*, Yale University Press 2003. ISBN 0-300-09595-3, pp. 105–207
* Harvey, B. (1993) *Living and Dying in England 1100-1540: The Monastic Experience*, Ford Lecture series, Oxford : Clarendon Press, ISBN 0-19-820161-3
* Morton, H.V. [1951] (1988) *In Search of London*, London : Methuen, ISBN 0-413-18470-6

## Pautan luar

* Laman rasmi
* Keith Short - Sculptor Imej ukiran batu untuk Westminster Abbey
** Mystery Worshipper Report  di laman web Ship of Fools
* Gencana Berukir untuk Kesateria Golongan Bath
* Sejarah kumpulan koir dan sekolah koir Westminster Abbey 
* Catholic Encyclopedia: Westminster Abbey 
* Adrian Fletcher’s Paradoxplace Westminster Abbey Pages — Photos 
* Panorama Westminster Abbey pada waktu siang – versi 3D Quicktime
* Westminster Abbey di